## Agricultura destaca l’esforç del sector pesquer per a adaptar-se a les exigències d’Europa per a poder mantindre els dies de pesca

*** La Unió Europea va exigir l’any passat noves malles en les embarcacions amb la finalitat de poder mantindre els 130 dies anuals de faena i evitar d’esta manera la dràstica retallada a 27 dies
* Barrachina valora el recent canvi en la Comissaria Europea de Pesca i Oceans, i assegura que el nou comissari, Costas Kadis, “aporta esperança al sector per la seua implicació i defensa”**

El conseller d’Agricultura, Aigua, Ramaderia i Pesca, Miguel Barrachina, ha destacat “l’esforç dut a terme pel sector pesquer en temps rècord per a adaptar-se a les exigències imposades per Europa i poder mantindre així els dies de pesca”.

Barrachina ha fet estes declaracions després d’assistir a les Jornades sobre Present i Futur de la Pesca Tradicional en el Mediterrani Occidental, organitzades pels ajuntaments de la Vila Joiosa i Santa Pola.

El conseller d’Agricultura, Aigua, Ramaderia i Pesca ha afirmat que “el sector pesquer és fonamental per a l’economia i el teixit social de la Comunitat Valenciana” i ha reafirmat “el compromís del Consell amb la seua defensa, tant davant del Govern d’Espanya com davant de les institucions europees”.

Així, el conseller ha recalcat que “no té sentit que, precisament en el moment de més abundància de peix, es limite l’activitat a tan sols 27 dies de faena. És una decisió que va en contra de la lògica i de l’economia del sector”.

Així ho demostren les dades del primer quadrimestre d’enguany, en el qual la pesca d’arrossegament i arts menors en la Comunitat Valenciana ha aconseguit 3,4 milions de quilos, per un valor de 24 milions d’euros, la qual cosa suposa un augment del 13 % respecte al mateix període de 2024, quan es van registrar 3 milions de quilos i 21,8 milions d’euros.

Barrachina ha criticat la decisió de la Comissió Europea, amb el suport del Govern central, de reduir dràsticament els dies de pesca de 133 a 27 dies anuals, una mesura que ha qualificat d’“injusta i errònia”. No obstant això, ha valorat positivament el recent canvi en la Comissaria Europea de Pesca i Oceans, i ha assegurat que el nou comissari, Costas Kadis, “aporta esperança al sector per la seua implicació i defensa”.

D’altra banda, el conseller ha subratllat que la pesca és també una activitat empresarial i necessita previsió. “No és raonable que cada any, en desembre, es modifique de manera radical la seua forma de vida sense avisar ni consultar el sector. Els processos han de ser públics, anticipats i amb una planificació a mitjà i llarg termini”.

Així mateix, ha demanat “més transparència i pluralitat de criteris” a l’hora d’avaluar els estocs pesquers: “No pot ser que es limiten les captures de 200 espècies pels criteris fixats únicament per a una, com succeïx amb el lluç. Urgix un enfocament més complet i just”.

Actualment, la Comunitat Valenciana compta amb 203 embarcacions d’arrossegament i un sector que genera més de 4.000 ocupacions directes i indirectes. A més de la seua importància econòmica, la pesca té un vessant social i mediambiental clau: “Només l’any passat, els nostres pescadors van arreplegar 150.000 tones de fem, principalment plàstic, de la mar Mediterrània. Protegir el pescador és també protegir la mar”, ha conclòs Barrachina.

Fecha: 04/06/2025